Orkaan Matthew: Dodetal al meer as 800 | Maroela Media
Orkaan Matthew Grafika: The Weather Channel
Namate inligting van afgeleë dorpies, wat deur die storm van die res van die land afgesny is, ontvang word, word die getal sterftes al meer. Reuters berig die amptelike dodetal staan tans op 842 en kan na verwagting nog verder styg.
Derduisende mense is dakloos gelaat nadat Orkaan Matthew huise verwoes, brûe laat ineenstort en bome ontwortel het. Gewasse is heeltemal vernietig en die strate is toe onder vloedwater.
Die BBC berig die meeste van die sterftes is aan die suidwestelike kus aangemeld wat die ergste deur die orkaan getref is. Baie van die dorpies kan slegs deur vliegtuie of bote bereik word aangesien verskeie paaie en brûe verwoes is.
Orkaan Matthew, wat vroeër as 'n kategorie 4-storm geklassifiseer is met windvlae van tot 220 km/h, het intussen die kus van Florida in die VSA getref, maar is afgegradeer tot 'n kategorie 2-storm nadat die windspoed verminder het tot 177 km/h.
Miljoene Amerikaners moes kusgebiede in drie state in die suidoostelike deel van die VSA ontruim in afwagting op Orkaan Matthew. Die goewerneurs van Florida, Georgia en Suid-Carolina het mense, wat naby die kus bly, opdrag gegee om hul huise te verlaat en so vinnig moontlik na die binneland te beweeg.
Die VSA het vroeër militêre helikopters en ander bystand na Haiti gestuur, terwyl die Verenigde Nasies help om skuiling, water en kos aan die land se mense te voorsien.
VSA se rykstes bekend gemaak
Goeie genade die mense moet absoluut vrees bevange wees. Mag God Sy hand oor die lande en hul mense hou.